[{"text_idx": "#000005", "text": "Cynnal gwobrau i ddathlu merched mewn busnes am y trydydd tro"}, {"text_idx": "#000007", "text": "Bydd gwobrau i ddathlu merched mewn busnes yng Nghymru yn cael eu cynnal am y trydydd tro eleni."}, {"text_idx": "#000009", "text": "Cafodd y gwobrau eu sefydlu gan Heulwen Davies, Cyfarwyddwr Llais Cymru, sef cwmni marchnata a chysylltiadau cyhoeddus o ochrau Machynlleth, yn 2021."}, {"text_idx": "#000011", "text": "Roedd Heulwen Davies, sy\u2019n byw ym mhentref Derwenlas ac yn rhedeg Llais Cymru o\u2019r fan honno, yn arfer rhedeg cylchgrawn dwyieithog ar-lein i famau, Mam Cymru, ond unwaith lansiodd ei busnes ei hun doedd ganddi mo\u2019r capasiti i barhau a\u0302\u2019r cylchgrawn."}, {"text_idx": "#000012", "text": "\u201cDw i\u2019n un sydd wastad wedi bod yn angerddol dros gefnogi merched mewn cymaint o ffyrdd ag sy\u2019n bosib,\u201d meddai wrth golwg360."}, {"text_idx": "#000013", "text": "\u201cDoedd yna ddim gwobrau cenedlaethol i gydnabod merched mewn busnes yng Nghymru, a dim gwobrau dwyieithog i\u2019w cael chwaith."}, {"text_idx": "#000014", "text": "\u201cRoeddwn i\u2019n meddwl mai dyma\u2019r ffordd i ddefnyddio Llais Cymru fel platfform i gefnogi merched mewn cyd-destun gwahanol."}, {"text_idx": "#000015", "text": "\u201cMae yna gymaint o bobol yn ein hardal ni wedi symud mewn i\u2019r ardal, mewnfudwyr, ceiswyr lloches wedi sefydlu busnesau, ac roeddwn i\u2019n teimlo\u2019i bod hi\u2019n bwysig bod pob merch sy\u2019n rhedeg busnes yng Nghymru \u2013 waeth lle maen nhw\u2019n dod yn wreiddiol \u2013 yn gallu elwa a theimlo\u2019n falch o fod yn rhan o\u2019r gwobrau.\u201d"}, {"text_idx": "#000016", "text": "Banc Datblygu Cymru ydy prif noddwr y gwobrau ers y dechrau, ac mae Llais Cymru yn ddiolchgar iawn am eu cefnogaeth hwythau a\u2019r Egin."}, {"text_idx": "#000017", "text": "Mae\u2019r enwebiadau yn agor heddiw (dydd Mercher, Mawrth 8), a gall unrhyw fenyw sy\u2019n rhedeg busnes yng Nghymru enwebu ei hun am ddim, neu gall eraill enwebu merched, a bydd y rhestr fer a\u2019r enillwyr yn seiliedig ar nifer yr enwebiadau."}, {"text_idx": "#000020", "text": "Mae\u2019r enwebiadau ar agor heddiw, a bydd y digwyddiad yn gwobrwyo enillwyr mewn 13 categori, o \u2018Fusnes Newydd\u2019 i \u2018Defnydd o\u2019r Iaith Gymraeg\u2019. Un o\u2019r categori\u0308au newydd eleni ydy\u2019r categori Menter Gymdeithasol."}, {"text_idx": "#000021", "text": "\u201cYn anffodus, prin ydy\u2019r merched sy\u2019n rhedeg busnesau mewn rhai meysydd, felly [roeddwn i am] adlewyrchu\u2019r meysydd newydd yma mae merched yn mynd iddyn nhw, fel mentrau cymdeithasol a busnesau gwyrdd.\u201d"}, {"text_idx": "#000022", "text": "Mae Heulwen Davies yn tybio bod yna fwy o heriau yn wynebu merched ym myd busnes, a\u2019r rheiny\u2019n gysylltiedig ag iechyd a chyfrifoldebau eraill, ynghyd a\u0302\u2019r ffaith ei fod yn faes traddodiadol wrywaidd."}, {"text_idx": "#000023", "text": "\u201cY peth cyntaf i ddweud ydy bod yna lai o ferched yn rhedeg busnesau na sydd o ddynion, dyna ydy\u2019r traddodiad,\u201d meddai."}, {"text_idx": "#000024", "text": "\u201cOnd be\u2019 sy\u2019n gre\u0302t yng Nghymru, o be\u2019 dw i\u2019n weld, ydy bod yna lot mwy o ferched erbyn hyn yn rhedeg busnesau."}, {"text_idx": "#000025", "text": "\u201cEfallai bod rhai merched yn teimlo\u2019n llai hyderus am fynd amdani achos ei fod o\u2019n faes yn draddodiadol lle mae dynion wedi bod yn gwneud y cyfan."}, {"text_idx": "#000028", "text": "\u201cMae yna dal waith i\u2019w wneud ond dw i\u2019n gobeithio bod y gwobrau yma\u2019n helpu ac yn rhoi spotlight ar be\u2019 rydyn ni\u2019n ei wneud yng Nghymru.\u201d"}, {"text_idx": "#000029", "text": "Magu plant a rhedeg busnes"}, {"text_idx": "#000030", "text": "Her arall ydy\u2019r cydbwysedd rhwng magu plant, cyfrifoldeb sy\u2019n disgyn ar fenywod yn draddodiadol, a rhedeg busnes."}, {"text_idx": "#000031", "text": "\u201cBe\u2019 dw i eisiau profi drwy\u2019r gwobrau yma ydy dy fod di dal yn gallu bod yn fam anhygoel a ti\u2019n gallu rhedeg dy fusnes dy hun,\u201d meddai Heulwen Davies."}, {"text_idx": "#000032", "text": "\u201cElsi y ferch sydd wedi fy ysbrydoli i, mewn ffordd, i fynd amdani a rhedeg y busnes yma."}, {"text_idx": "#000034", "text": "\u201cWrth redeg busnes fel mam, yn ei hanfod mae gen ti fwy o hyblygrwydd. Am y tro cyntaf yn fy mywyd, ers lansio Llais Cymru, dw i wedi gallu cymryd yr haf i gyd i ffwrdd efo Elsi.\u201d"}, {"text_idx": "#000035", "text": "Un o gategori\u0308au\u2019r gwobrau ydy \u2018Mam Mewn Busnes\u2019, ac mae Heulwen Davies yn awyddus i gydnabod faint o waith ychwanegol ydy rhedeg busnes ar y cyd a\u0302 chyfrifoldebau gofalu eraill."}, {"text_idx": "#000039", "text": "\u201cMae yna fwy o heriau, dw i\u2019n teimlo, ond dyna un o\u2019r rhesymau dw i wedi dechrau\u2019r gwobrau yma, i ddathlu gymaint o ferched sydd [ym myd busnes].\u201d"}, {"text_idx": "#000040", "text": "Beirniadu Croeso Cymru am ddefnyddio enw Saesneg ar ynys ger Harlech\n\u201cColled aruthrol\u201d ar o\u0302l yr actor Dafydd Hywel, sydd wedi marw\u2019n 77 oed\nGobeithio gweld miloedd yn rali \u2018Nid yw Cymru ar Werth\u2019 yng Nghaernarfon ym mis Mai\nAdeiladu tair ysgol carbon sero net newydd yng Nghymru\nDatgelu rhestr fer Gwobrau Tir na n-Og 2023"}, {"text_idx": "#000045", "text": "Plaid Cymru\u2019n galw am yr offer i herio anghyfiawnderau i fenywod"}]